**Postopek postavitve začasnih skladišč gozdnih lesnih sortimentov iglavcev**

Začasna skladišča gozdnih lesnih sortimentov so skladišča, ki so na novo vzpostavljena v obdobjih prenamnožitve škodljivih organizmov, ki ogrožajo gozdove, oziroma po obsežnih naravnih ujmah in so namenjena začasnemu skladiščenju gozdnih lesnih sortimentov (GLS), ki so jih napadli škodljivi organizmi. Med ta skladišča ne spadajo skladišča gozdnih lesnih sortimentov ob cestah, ki so namenjena začasnemu skladiščenju neposredno po spravilu gozdnih lesnih sortimentov iz gozda. (18. točka 2. čl. Pravilnika o varstvu gozdov).

Po 29.a čl. Pravilnika o varstvu gozdov mora upravljavec skladišča pri Zavodu za gozdove Slovenije pridobiti strokovno mnenje o primernosti prostora za začasno skladiščenje z vidika varstva gozdov pred podlubniki. Začasna skladišča GLS svežih neolupljenih iglavcev morajo biti od sestojev z iglavci oddaljena vsaj 100 m.

Lastnik oziroma upravitelj začasnega skladišča odda Zavodu vlogo za pridobitev strokovnega mnenja o primernosti prostora za začasno skladiščenje GLS.

Z vlogo se izkazuje:

* lastništvo oziroma dovoljenje lastnika za uporabo prostora za začasno skladišče;
* lokacijo skladišča – na karti z vrisano lokacijo skladišča, K.O. in št. parcele;
* skladiščeno količino, drevesne vrste in čas skladiščenja.

Vloga se pošlje na lokalno pristojno Krajevno enoto ZGS, ki izda strokovno mnenje o primernosti prostora za začasno skladiščenje z vidika varstva gozdov pred podlubniki.

Opozorilo: Primernost prostora za začasno skladišče iz drugih vidikov je v pristojnosti nosilcev urejanja prostora in ne ZGS.

Upravljalec začasnega skladišča mora omogočiti Zavodu postavitev in vzdrževanje pasti in feromonskih vab. Zavod na začasnih skladiščih postavi kontrolne pasti iz drugega odstavka 24. člena. Zavod vodi evidenco ulova v pasti in vzdržuje evidenco skladišč opremljenih s kontrolnimi pastmi za podlubnike. (29.a čl. Pravilnika o varstvu gozdov).

Pripravil:

Zoran Grecs, spec.